Een dood, 9 beseer toe voertuie trompop botsFoto: IPSS Medical Rescue ŉ Padongeluk Sondag in die vroeë oggendure op die N2 naby New Gelderland in KwaZulu-Natal het die lewe van nog ŉ persoon geëis en talle mense beseer gelaat. Die ongeluk is een van verskeie padongelukke wat tot dusver dié langnaweek reg oor die land plaasgevind het. Paul Herbst, woordvoerder van IPSS Medical Rescue, sê twee ligte voertuie het op die N2 net buite Stanger reg van voor gebots. By paramedici se aankoms op die toneel was een van die insittendes in ŉ kritieke toestand. Paramedici het probeer om die man te stabiliseer, maar hy het op die toneel aan sy beserings beswyk. Foto: IPSS Medical Rescu Herbst sê beamptes van die Kwadukuza-brandweer moes ook hand bysit om die bestuurder van een van die voertuie met spesialistoerusting uit die wrak te bevry sodat hy deur paramedici behandel kon word. “Nog drie insittendes, onder wie ŉ baba, het ernstige beserings opgedoen. Ses ander pasiënte het matige beserings opgedoen. Al die beseerdes is na hospitale gehaas,” sê hy. Die oorsaak van die botsing word ondersoek.